ಸೂಪರ್ 500 ಬ್ಯಾಡ್ಮಿಂಟನ್: ಸಿಂಗಪುರದಲ್ಲಿ ಸಿಂಧು ಸೆಮಿಫೈನಲ್ಗೆ ಸಿಂಗಪುರ ಪಿಟಿಐ: ಒಲಿಂಪಿಯನ್ ಪಿ.ವಿ. ಸಿಂಧು ಸಿಂಗಪುರ ಓಪನ್ ಸೂಪರ್ 500 ಬ್ಯಾಡ್ಮಿಂಟನ್ ಟೂರ್ನಿಯ ಸೆಮಿಫೈನಲ್ ಪ್ರವೇಶಿಸಿದ್ದಾರೆ. ಶುಕ್ರವಾರ ನಡೆದ ಕ್ವಾರ್ಟರ್ಫೈನಲ್ನಲ್ಲಿ ಸಿಂಧು 1721, 2111, 2119 ರಿಂದ ಚೀನಾದ ಹ್ಯಾನ್ ಯೀ ವಿರುದ್ಧ ರೋಚಕ ಜಯ ಗಳಿಸಿದರು. ನಾಲ್ಕರ ಘಟ್ಟದಲ್ಲಿ ಸಿಂಧು ಅವರು ಜಪಾನಿನ ಸಿನಾ ಕವಾಕಮಿ ವಿರುದ್ಧ ಸೆಣಸುವರು. ಇನ್ನೊಂದು ಕ್ವಾರ್ಟರ್ಫೈನಲ್ನಲ್ಲಿ ಸಿನಾ ಅವರು 2117, 2119ರಿಂದ ನೇರ ಗೇಮ್ಗಳಲ್ಲಿ ಥಾಯ್ಲೆಂಡ್ನ ಪಾರ್ನ್ಪಾವಿ ಚೊಚುವಾಂಗ್ ವಿರುದ್ಧ ಜಯಿಸಿದರು. ಇದೇ ತಿಂಗಳು ಬರ್ಮಿಂಗ್ಹ್ಯಾಮ್ನಲ್ಲಿ ನಡೆಯಲಿರುವ ಕಾಮನ್ವೆಲ್ತ್ ಕ್ರೀಡಾಕೂಟಕ್ಕೂ ಮುನ್ನ ಬ್ಯಾಡ್ಮಿಂಟನ್ ಆಟಗಾರರಿಗೆ ಸಿಂಗಪುರ ಟೂರ್ನಿಯು ಪೂರ್ವಾಭ್ಯಾಸದ ವೇದಿಕೆಯಾಗಿದೆ. 62 ನಿಮಿಷಗಳವರೆಗೆ ನಡೆದ ಮಹಿಳೆಯರ ಸಿಂಗಲ್ಸ್ನ ಎಂಟರ ಘಟ್ಟದ ಪಂದ್ಯದ ಆರಂಭಿಕ ಗೇಮ್ನಲ್ಲಿ ವಿಶ್ವ ಶ್ರೇಯಾಂಕದಲ್ಲಿ 19ನೇ ಸ್ಥಾನದಲ್ಲಿರುವ ಹ್ಯಾನ್ ಮುಂದೆ ಸಿಂಧು ಹಿನ್ನಡೆ ಅನುಭವಿಸಿದರು. ಶಕ್ತಿಯುತ ಸ್ಮ್ಯಾಷ್, ಚುರುಕಾದ ರಿಟರ್ನ್ಗಳ ಮೂಲಕ ಚೀನಾ ಆಟಗಾರ್ತಿ ಮಿಂಚಿದರು. ಆದರೆ ಅನುಭವಿ ಆಟಗಾರ್ತಿ ಸಿಂಧು ನಂತರದ ಗೇಮ್ನಲ್ಲಿ ತಿರುಗೇಟು ನೀಡಿದರು. ಹತ್ತು ಅಂಕಗಳ ಅಂತರದಿಂದ ಜಯಿಸಿದರು. ಆದರೆ ನಿರ್ಣಾಯಕವಾದ ಮೂರನೇ ಗೇಮ್ ಕುತೂಹಲದ ಕಣಜವಾಯಿತು. ಉಭಯ ಆಟಗಾರ್ತಿಯರೂ ಜಿದ್ದಾಜಿದ್ದಿನ ಪೈಪೋಟಿ ನಡೆಸಿದರು. ಗೇಮ್ ಕೊನೆಯ ಹಂತದಲ್ಲಿ ಸಿಂಧು ಚುರುಕಾದ ಹೊಡೆತಗಳನ್ನು ಪ್ರಯೋಗಿಸಿ ಗೆದ್ದರು. ಇದರೊಂದಿಗೆ ಸಿಂಧು ಹ್ಯಾನ್ ವಿರುದ್ಧ ಜಯಿಸಿದ ಒಟ್ಟಾರೆ ಮೂರನೇ ಪಂದ್ಯ ಇದಾಗಿದೆ. ಒಂದೂ ಬಾರಿಯೂ ಸೋತಿಲ್ಲ.